
Către,

PRIMĂRIA MUNICIPIULUI TIMIȘOARA
Domnului Primar – prof.dr.ing. Nicolae ROBU 
NOTĂ DE FUNDAMENTARE

privind oportunitatea dotării cu o autospecială pentru intervenție și salvare de la înălţimi pentru Inspectoratul pentru Situații de Urgență ,,BANAT” al județului Timiș


În Municipiul Timişoara există obiective care datorită înălţimii şi celorlalte dimensiuni, fac imposibilă sau îngreunează extrem de mult intervenţia în situaţii de urgenţă – salvare de la înălţimi, fapt pentru care achiziţionarea unei autospecială pentru intervenție și salvare de la înălţimi care să deservească municipiul Timişoara, este imperios necesară.

Inspectoratul pentru Situații de Urgență “BANAT” al județului Timiș are ca principală misiune salvarea vieții, animalelor și nu în ultimul rând a bunurilor materiale ca urmare a manifestării diferitelor situații de urgență la nivelul zonei de competență. În cuprinsul acestei zone sunt incluse atât mediile urbane, cât și cele rurale, fiecare cu grade de risc și complexitate diferite. 
Dacă ne referim la incendii, dintre toate unitățile administrativ-teritoriale, gradul cel mai ridicat de risc îl deține municipiul Timișoara, orașul emblemă al județului Timiș. Acest fapt se datorează complexitații arhitecturale a clădirilor urbei, a posibilităților de acces pe căile de comunicație, a varietății tipurilor de clădiri edificate, cât și a necesității tot mai mari de construire.
Din dorința beneficiarilor și investitorilor de a realiza imobile tot mai înalte cu regimuri de înălțime ce depășesc adesea 45 de metri, corespunzător clădirilor foarte înalte potrivit prevederilor Normativului de siguranță la foc a construcțiilor, indicativ  P 118-99, abordarea intervențiilor în cazul producerii unei situații de urgență generate de un incendiu la astfel de clădiri necesită o altă strategie. 

În prezent, acțiunile de răspuns în cazul producerii unui astfel de eveniment sunt asigurate de către două subunități profesioniste de pompieri care au în dotare două autoscări cu înălțime maximă de ridicare de 30 metri, care au durata de funcționare de mult timp depășită. (anul fabricației: 1979, respectiv 1983)

În activitatea pompierilor, autospecialele pentru intervenție și salvare de la înălţimi permit utilizarea lor imediată după sosirea la locul intervenției, precum și deplasarea vârfului scării în funcție de nevoi, prin manevre de înclinare și extindere fără a fi necesară schimbarea locului de acționare a autovehicului. Spre deosebire de vechea generație de astfel de autospeciale, cele moderne sunt prevăzute cu dispozitive automate pentru controlul mișcărilor executate, fapt de asigură un înalt grad de securitate celor ce lucrează pe tronsonul de scară, cât și pentru agregatele din componență.

Ele sunt utilizate pentru accesul la etajele superioare ale clădirilor, la mansarde sau la acoperiș a echipelor de intervenție pentru a executa operațiunile specifice, cum ar fi: deschiderea unui orificiu de evacuare a fumului și gazelor fierbinți rezultate în urma arderii, decopertarea parțială sau totală a acoperișurilor, pentru a avea acces la focarul incendiului, la salvarea/evacuarea persoanelor sau animalelor surprinse de incendiu la etajele superioare sau pe acoperiș.

De asemenea, autospecialele pentru intervenție și salvare de la înălţimi pot fi folosite cu succes pentru refularea substanțelor de stingere cu presiune la etajele superioare, alimentarea putându-se face dintr-o altă autospecială, precum și de la rețeaua de hidranți exteriori de incendiu. O altă utilizare este ridicarea de proiectoare în scopul iluminării anumitor zone, sau ridicarea de greutăți, precum și în operațiuni de salvare pentru ridicarea nacelelor sau tărgilor.

Brațul articulat al autoscărilor moderne se poate extinde și pe orizontală, chiar sub cota mașinii, atunci când situația o impune. Totodată, se pot ivi situații când platforma de lucru sau scara poate fi așezată la marginea unui drum în apropierea unui râu (cum ar fi Canalul Bega) și se poate extinde pentru salvarea persoanelor blocate pe diferite obiecte sau venind din aval.

Pe raza municipiului Timișoara există o serie clădiri istorice sau aflate în zonele de protecție ale acestora, care se găsesc în diferite stadii de degradare și la care efectivele inspectoratului sunt solicitate adesea pentru îndepărtarea resturilor de tencuială sau bucăților de elemente constructive ce prezintă pericol de cădere.

Până în momentul de față, Timișoara înregistrează o serie de clădiri înalte și cu aglomerări de persoane în care se desfășoară diverse activități, potrivit datelor statistice furnizate de către structurile de specialitate din cadrul instituției noastre.

Amintim câteva exemple, fără a ţine cont de tendinţa de mărire a regimului înălţimii pentru construcţiile noi,  pentru care intervenţia este imposibilă sau extrem de îngreunată, după cum urmează: 
· Dezvoltare ansamblu OpenVille Iulius Mall - cladiri birouri foarte înalte 155 m;

· noile construcţii edificate (clădirea Fructus - Timişoara), Parter + 14 niveluri;

· Toate clădirile din Timişoara – centrul istoric la care şarpanta – cota superioară porneşte de la 31 de metri şi ajunge la 45 de metri;

· Spitalul Judeţean de Urgenţă Timişoara, clădire înaltă peste 28 m;

· Hotel Continental înălţime 28 metri;
· în Timişoara sunt 628 de clădiri cu înălţimea mai mare de 4 nivele, edificate înainte de 1977;

· Sediul Direcţiei de Finanţe Publice – element important ca înălţime şi importanţă;

· Ansamblul de clădiri City Center Timişoara;

· Toate blocurile de locuinţe P+10 la care accesul la parţile superioare este dificil, majoritatea se află în proces de reabilitare termică;

· Modul de acţionare în Iulius Mall (suprafaţă desfăşurată de 78.000 metri pătraţi) – ţinându-se seama de înalţime şi lăţime;
· Modul de acţionare în Shoping City Timișoara – ţinându-se seama de înalţime şi lăţime;

· Clădiri de cult – catedrala mitropolitană din Timişoara, Bisericile catolice din Timişoara – Piaţa Bălcescu, Piaţa Traian, Domul Catolic din Piaţa Unirii;

· Antenele de pe clădiri;

· Nocturna de pe stadionul Dan Păltinişanu;

· Stălpii de linii electrice aeriene - magistrale de transport;

· Centre expoziţionale, Sala polivalentă Timişara;

· sediul BRD;
· CET-ul – coşurile de fum (aproximativ 60 de metri), condensatoarele de abur.

Dezvoltatorii imobiliari importați intenționează construirea a încă cinci astfel de imobile în viitorul apropiat și creearea unor poluri sociale importante în jurul acestora. Totodată, nu trebuie neglijat faptul că municipiul Timișoara a fost declarat Capitala Culturală Europeană în anul 2021, fapt ce implică o dezvoltare socio-culturală și administrativă importantă, cât și o creștere semnificativă a numărului de turiști. 
În acest context, rezidă necesitatea achiziționării unei autoscări pentru intervenția la înălțime, în scopul gestionării eficiente a unor eventuale situații de urgență ce pot apărea la nivelul reședinței de județ.

Având în vedere cele menționate, vă adresăm respectuos rugămintea, de a analiza posibilitatea dotării Inspectoratului pentru Situații de Urgență ,,BANAT” al județului Timiș cu o autospecială pentru intervenție și salvare de la înălţimi care ar îmbunătăți vădit securitatea cetățenilor orașului, cât și intervenția echipelor profesioniste în cazul producerii unor situații de urgență.

Cu deosebită stimă, 

INSPECTOR ŞEF

Locotenent-colonel,

           ing. MIHOC Lucian Vasile
AUTOSPECIALĂ PENTRU INTERVENȚIE ȘI SALVARE DE LA ÎNĂLŢIMI
IVECO MAGIRUS M42 L-AS

Detalii tehnice:

· Greutatea: 18 tone;

· Puterea motorului: 220 kw;

· Ampatament: 5.670 m;

· Nr. Locuri în cabină: 2+1;

· Înălțimea maximă de la care se pot executa salvări de persoane: 40.7 m;

Înălțimea maximă la care se poate interveni: 42.2 m.

